MATCH วิ่งแรง 6 วันติด บวกต่อ 6% นิวไฮในรอบกว่า 1 ปี คาดรายได้ปีนี้สดใส แตะระดับ 700 ลบ.
MATCH วิ่งแรง 6 วันติด บวกต่อ 6% นิวไฮในรอบกว่า 1 ปี คาดรายได้ปีนี้สดใส แตะระดับ 700 ลบ. โดย ณ เวลา 16.14 น. ราคาอยู่ที่ 2.16 บาท บวก 0.12 บาท หรือ 5.88% สูงสุดที่ 2.18 บาท ต่ำสุดที่ 2.06 บาท ด้วยมูลค่าซื้อขาย 11.27 ล้านบาท
5 พ.ย. 2561

ผู้สื่อข่าวรายงานว่า ราคาหุ้น บริษัท แม็ทชิ่ง แม็กซิไมซ์ โซลูชั่น จำกัด (มหาชน) หรือ MATCH ณ เวลา 16.14 น. อยู่ที่ 2.16 บาท บวก 0.12 บาท หรือ 5.88% สูงสุดที่ 2.18 บาท ต่ำสุดที่ 2.06 บาท ด้วยมูลค่าซื้อขาย 11.27 ล้านบาท

ทั้งนี้ ราคาหุ้นปรับตัวเพิ่มขึ้นต่อเนื่องติดต่อกันเป็นวันที่ 6 นับตั้งแต่ราคาหุ้นอยู่ที่ระดับ 1.94 บาท เมื่อวันที่ 29 ต.ค.61 อีกทั้งปรับตัวเพิ่มขึ้นทำจุดสูงสุดในรอบ 1 ปี 3 เดือน นับตั้งแต่ราคาหุ้นอยู่ที่ระดับ 2.18 บาท เมื่อวันที่ 18 ก.ค.61
นายภูมิชาย วัชรพงศ์ ประธานเจ้าหน้าที่บริหาร MATCH เปิดเผยว่า ขณะนี้มีผู้ผลิตโฆษณาในประเทศและต่างประเทศ ได้ติดต่อขอเช่าสตูดิโอฯ ปาร์ค ไทยแลนด์ บางบ่อ (The Studio Park Thailand) เพื่อถ่ายทำภาพยนต์อย่างต่อเนื่อง ล่าสุดได้รับการติดต่อจากผู้ผลิตหนังฟอร์มใหญ่ในต่างประเทศในการเข้ามาเช่าเต็มพื้นที่หลายราย
ทั้งนี้การเข้ามาเช่าของผู้ผลิตภาพยนต์ดังกล่าวจะช่วยสนับสนุนศักยภาพการเติบโตของบริษัทฯ ซึ่งทำให้มีรายได้จากการเช่าสตูดิโอฯเพิ่มขึ้นอย่างมีนัยยะจากรายได้เฉลี่ย 3 ล้านบาทต่อเดือน และสนับสนุนให้ผลประกอบการโดยรวมมีทิศทางที่ดีขึ้น ซึ่งจะเห็นอย่างมีนัยสำคัญในไตรมาส 4/61 และต่อเนื่องถึงปี 62 รวมทั้งสร้างผลตอบแทนที่ดีให้กับผู้ถือหุ้นในอนาคต
ขณะเดียวกัน ในส่วนอัตราการเช่าสตูดิโอฯ ในปัจจุบัน ถือว่ามีแนวโน้มที่ดี เพิ่มขึ้นต่อเนื่องในอัตรา 70-80% และในเดือนตุลาคมนี้คาดว่าจะเต็ม 100% ทั้ง 5 สตูดิโอฯจากการเข้ามาเช่าของผู้ผลิตหนังฟอร์มใหญ่จากต่างประเทศ ซึ่งลูกค้าส่วนใหญ่ที่ใช้บริการ จะเป็นทั้งคนไทยและต่างชาติ ซึ่งในปีนี้จะมีสัดส่วนผู้ผลิตคนไทย 70% และต่างประเทศ 30% ส่วนใหญ่เป็นการถ่ายทำสารคดี โฆษณา มิวสิควิดีโอ เป็นต้น และคาดว่าในปีหน้าจะเห็นสัดส่วนการรับภาพยนต์มากขึ้น, ภาพยนตร์ซีรีส์และหนังโฆษณามากขึ้นตามลำดับ
“การเข้ามาใช้บริการ The Studio Park Thailand บางบ่อ ในการถ่ายทำภาพยนตร์ของผู้ผลิตหนังฟอร์มใหญ่จากต่างประเทศในครั้งนี้จะเป็นใบเบิกทางที่ดีช่วยสร้างชื่อเสียงให้กับสตูดิโอฯ ให้เป็นที่รู้จักมากยิ่งขึ้น และเปิดรับผู้ผลิตโฆษณา และค่ายหนังรายอื่นๆ เพิ่มขึ้นในอนาคต รวมทั้งทำให้รู้ว่าประเทศไทยมีสถานที่ถ่ายทำที่ดี และครบวงจร อีกทั้งจะสามารถช่วยสร้างการเติบโตที่ดีให้กับบริษัทฯในอนาคต โดยในปีนี้ก็จะเห็นการเติบโตที่ดีจากปีก่อน“ นายภูมิชาย กล่าว
อย่างไรก็ตาม บริษัทฯเตรียมงบลงทุนเพิ่มเติมใน The Studio Park Thailand เพิ่มอีก 50-100 ล้านบาท เพื่อสร้างฉากจำลอง เช่น รถไฟฟ้า และคฤหาสน์ ส่วนผลประกอบการปีที่แล้วมีรายได้ 60-70 ล้านบาท เป็นรายได้ตรงจากค่าเช่าสถานที่  โดยปี 2561 นี้ คาดว่าสตูดิโอจะมีรายได้เพิ่มขึ้นจากการทำตลาดต่างประเทศของเอเจนซี่  ส่วนทั้งกลุ่มแม็ทชิ่งปีนี้คาดว่าจะมีรายได้รวม 700 กว่าล้านบาท
อนึ่ง The Studio Park (Thailand) เป็นหนึ่งในธุรกิจ MATCH ซึ่งเป็นสตูดิโอฯ มีมาตรฐานระดับสากลมีขนาดใหญ่ในอาเซียน สำหรับรองรับงานด้านโปรดักชั่น ไม่ว่าจะเป็น ภาพยนตร์ รายการทีวี ภาพยนตร์โฆษณา และ งานด้านบันเทิงต่าง รวมไปถึงการใช้สถานที่จัดอีเว้นท์ บนพื้นที่ ย่านบางบ่อ 216 ไร่ จำนวน 5 โรง คิดค่าบริการเฉลี่ย 70,000 – 180,000 บาท ต่อ 12 ชั่วโมง และคาดว่าจะคืนทุนภายในเวลา 10 ปี